সঙ্কীর্ণতার পরাজয় (১৮-৭) শীর্ষক সম্পাদকীয়ের পরিপ্রেক্ষিতে এই পত্র। লেখাটির মূল বক্তব্য মনে হল এই যে, ফুটবল দুনিয়ায় ফ্রান্সের এই বিশ্ববিজয় সম্ভব হয়েছে শুধুমাত্র সে দেশের বর্ণবৈচিত্রের জন্য। উল্টো দিকে ক্রোয়েশিয়ার হারের কারণ যেন এই: তাদের চামড়ার রং সাদা। কথাটি হাস্যকর। বর্ণবৈচিত্র বা তার অভাবের সঙ্গে ফুটবল বিশ্বকাপ জেতার কোনও যোগ নেই। ফ্রান্সের ও ফ্রান্স ফুটবল দলের এই বর্ণবৈচিত্র বেশ অনেক দিনের। ২০১০-এ যখন ফ্রান্স বিশ্রী ভাবে হেরে বাড়ি ফিরে যায়, তখন এই ভিন-জাতীয় খেলোয়াড়দেরই অনেকে দায়ী করেছিলেন, যে এঁরা সব আদতে বিদেশি ও এঁদের দেশের প্রতি কোনও দায়বদ্ধতা নেই। কিন্তু সে বারও শুধু কালো ছেলেরা ফ্রান্সকে হারাননি। এ বারও শুধু কালো ছেলেরা ফ্রান্সকে জেতাননি। ভাল ফুটবল ও বাজে ফুটবল একটা দলকে হারায় বা জেতায়। ২০১৪ বিশ্বকাপ জিতল জার্মানি। ক’জন কালো খেলোয়াড় ছিলেন দলে? ক’জন তুর্কি রিফিউজ়ি ছিলেন? বস্তুত সেই দলের তুর্কিদের সম্পর্কে এ বছর বলা হচ্ছে যে তাঁদের (দু’জন) দেশের প্রতি দায়বদ্ধতা নেই, দল থেকে বাদ দাও। ইংল্যান্ড দলের রং কী? প্রচুর কালো চামড়া। বর্ণবৈচিত্রে ভরপুর। তাদের তো সাদা চামড়ার ক্রোয়েশিয়া টুঁটি চিপে হারিয়ে দিল। নেদারল্যান্ডসের সমাজে ও ফুটবল দলে অসংখ্য কালো মানুষের ভিড়। তারা তো বিশ্বকাপের মূল পর্বে উঠতেই পারেনি। আসলে ফুটবল বিশ্বকাপ জিততে গেলে অনেকগুলো জিনিসকে ঠিক ঠিক ভাবে কাজ করতে হয়। বর্ণবৈচিত্র আছে কি নেই সেটা নেহাতই গৌণ ব্যাপার। বর্ণবৈচিত্র নিয়ে সম্পাদকীয় লেখা যায়। বিশ্বকাপ জেতা যায় না।